Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2020/C 211/13)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen.

ENHEDSDOKUMENT

»Aceite de Ibiza«/»Oli d'Eivissa«

EU-nr.: PGI-ES-02459 — 27.5.2019

BOB () BGB (X)

1. Betegnelse(r)

»Aceite de Ibiza«/»Oli d'Eivissa«

2. Medlemsstat eller Tredjeland

Spanien

3. Beskrivelse af landbrugsproduktet eller fødevaren

3.1. Produkttype

Kategori 1.5. Fedtstoffer (smør, margarine, olier m.m.)

3.2. Beskrivelse af produktet med betegnelsen i punkt 1

Ekstra jomfruolie udvindes udelukkende med mekaniske metoder af frugten af oliventræet (Olea europaea L.). Det er en grøn, frugtagtig olie med middel eller kraftig intensitet. Den har en let til middel bitter og skarp smag.

»Aceite de Ibiza«/»Oli d'Eivissa« er fremstillet af olivensorterne Arbequina, Picual og Koroneika, alene eller kombineret, og de udgør samlet mindst 90 %. De resterende 10 % kan være andre sorter, der er anført i registret over kommercielle sorter.

Fysisk-kemiske egenskaber:

— Syreindhold (udtrykt som oliesyre): højst 0,5 %

— Peroxidtal: ≤ 12 meq O2/kg

— K 232 ≤ 2,00

— K 270 ≤ 0,16

— Polyphenoler ≥ 200 mg/kg olivenolie

Organoleptiske egenskaber:

Medianinterval Minimum Maksimum Grøn frugtagtig karakter ≥ 3 ≤ 7 Bitter ≥ 1,5 ≤ 4 Skarp ≥ 2 ≤ 5 Balance Medianen for egenskaben »bitterhed« og medianen for egenskaben »skarphed« er ikke mere end to point over medianen for »frugtagtig«

3.3. Foder (kun for animalske produkter) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Alle etaper i produktionen af »Aceite de Ibiza«/»Oli d'Eivissa« fra dyrkning af oliven til fremstilling skal finde sted på øen Ibiza (Eivissa).

3.5. Særlige regler for udskæring, rivning eller emballering osv. af det produkt, som betegnelsen henviser til

»Aceite de Ibiza«/»Oli d'Eivissa« skal sælges i mørke glasflasker eller i beholdere fremstillet af metal med en belægning eller et andet materiale, der beskytter olien mod lys. Beholdernes kapacitet må ikke overstige 5 liter.

Emballering i produktionsområdet er særdeles vigtigt for at bevare egenskaberne ved »Aceite de Ibiza«/»Oli d'Eivissa«, og olien skal emballeres på det sted, hvor den produceres.

Ibiza er en ø med mange solskinstimer, relativt høje temperaturer og en høj luftfugtighed, dvs. tre faktorer der kan påvirke kvaliteten af olivenolien negativt. Under disse forhold og på baggrund af producenternes erfaring er »Aceite de Ibiza«/»Oli d'Eivissa« traditionelt blevet emballeret på det sted, hvor den produceres, og den transporteres ikke i bulk til andre steder.

Producenterne ved, at det er særdeles vigtigt, hvordan »Aceite de Ibiza«/»Oli d'Eivissa« håndteres og emballeres for at sikre kvaliteten af det endelige produkt, og at den aromatiske kvalitet af det endelige produkt, hvis der ikke er nogen restriktioner, eller hvis det ikke gøres hensigtsmæssigt, utvivlsomt vil blive forringet, både hvad angår kvalitet og mængde.

Det skal også påpeges, at Ibiza er en ø, der ligger et stykke fra det europæiske fastland, hvilket betyder lang transporttid til søs. Transport af »Aceite de Ibiza«/»Oli d'Eivissa« i tanke vil indebære dekantering og mere kontakt med luften, og der ville være større risiko for, at oliens karakteristika ville blive ændret, navnlig aromaen og smagen. Derfor er det ikke tilladt at transportere »Aceite de Ibiza«/»Oli d'Eivissa« i bulk.

Opdeling i mindre mængder og omemballering er ikke tilladt.

3.6. Særlige regler for mærkning af det produkt, som betegnelsen henviser til

Den beskyttede geografiske betegnelse »Aceite de Ibiza«/»Oli d'Eivissa« skal have en fremtrædende plads i etikettens primære synsfelt, og den skal være adskilt fra de øvrige oplysninger. Ordene skal være de største i det primære synsfelt, og de må ikke ledsages af andre ord. Ordene »Indicación Geográfica Protegida« (beskyttet geografisk betegnelse) skal fremgå af etiketten ved siden af betegnelsen »Aceite de Ibiza«/»Oli d'Eivissa«.

Etiketten skal også indeholde produktionsåret for olien og en alfanumerisk kode i fortløbende nummerorden for at lette kontrol af sporbarhed.

Det er forbudt at tilføje kvalificerende udtryk af nogen art til den beskyttede geografiske betegnelse »Aceite de Ibiza«/»Oli d'Eivissa«. Valgfrie udtryk skal være sande og kunne kontrolleres Olivensorter må kun nævnes, når 100 % af de anvendte oliven er af den eller de angivne sorter.

Områder, plantager eller landbrugsbedrifter må kun nævnes, hvis olien udelukkende er fremstillet af oliven, der er høstet på deres olivenlunde.

Valgfrie udtryk skal vises på etiketten med typer, der maksimalt er halvt så store (højde og bredde) som dem, der anvendes for den beskyttede geografiske betegnelse.

4. Kort angivelse af det geografiske områdes afgræsning

Det geografiske område er øen Ibiza i den selvstyrende region De Baleariske Øer.

Øen Ibiza er beliggende mellem koordinaterne 38° 58′ 48″ N og 1° 25′ 48″ Ø i Middelhavet mellem Cap de la Nau (Alicante) og Mallorca.

5. Tilknytning til det geografiske område

Tilknytningen til miljøet er baseret på det høje indhold af polyphenoler, den markerede bitterhed og skarphed samt produktets omdømme.

Den kalkholdige jord og de mange solskinstimer (over 2 700 solskinstimer/år) garanterer et stort indhold af aromatiske komponenter. Olivenlundenes lave beliggenhed, nogle af dem på niveau med havets overflade, øger indholdet af polyphenoler.

Ibizas middelhavsklima med mange solskinstimer giver gode betingelser for at dyrke oliven, navnlig hvad angår fotosyntese og akkumulering af biomasse i vegetabilske organer. De milde forårstemperaturer (19 °C i gennemsnit) og mange solskinstimer fremmer blomstring og bestøvning. De høje sommertemperaturer (26 °C i gennemsnit) og solskin bidrager til, at olivenerne modnes hurtigt, således at høstning kan starte i september, hvilket gør Ibiza til et af de første steder i Europa, hvor olivenhøsten starter. Fravær af frost er gavnligt for produktion af kvalitetsoliven, der giver olier, som er stabile, uden fejl og har et højt indhold af polyphenoler.

De varme, solrige somre med små regnmængder (34 mm i gennemsnit), giver oliventræerne vandstress, hvilket bidrager til en høj koncentration af polyphenoler (292 mg/kg i gennemsnit) og styrker de bitre og skarpe egenskaber. Indholdet af polyphenoler i »Aceite de Ibiza«/»Oli d'Eivissa« er betydeligt højere end i andre ekstra jomfruolier, som har koncentrationer på mellem 150 og 180 mg/kg.

Høstning af oliven, mens de stadig er umodne og knap er begyndt at ændre farve, giver »Aceite de Ibiza«/»Oli d'Eivissa« særegne egenskaber, navnlig den grønne frugtagtige aroma og det høje indhold af polyphenoler. Høstning af oliven, mens de er umodne, betyder, at de giver mindre olie, men at olien har unikke egenskaber.

Den korte afstand fra olivenlundene og møllerne samt den hurtige presning af de umodne oliven ved lav temperatur sikrer produktion af olier med et lavt syreindhold og et lavt indhold af hydroxiperoxid og dermed lave peroxid- og K232-værdier.

De optimale lagringsbetingelser, hvor olien beskyttes mod kontakt med luften og mod lys, samt emballering inden for det afgrænsede produktionsområde sikrer stabile olier med en lav peroxidværdi og et lavt indhold af konjugerede diener og triener.

Olivendyrkernes og -møllernes erfaring og viden er afgørende for at opnå en olie med »Aceite de Ibizas«/»Oli d'Eivissas« kemiske og organoleptiske kendetegn. Baseret på deres erfaring bestemmer avlerne beplantningstætheden på baggrund af jordstykkets landbrugskendetegn, og de beslutter dyrkningsmetoderne, navnlig beskæring og espaliering. For at opnå de særlige egenskaber ved »Aceite de Ibiza«/»Oli d'Eivissa«, navnlig et højt indhold af polyphenoler og et højt niveau af grøn frugtagtighed, bitterhed og skarphed, er høsttidspunktet særligt vigtigt, og her spiller avlernes viden og erfaring igen en rolle med hensyn til at vælge præcist det rigtige tidspunkt til at høste olivenerne på hvert jordstykke og nogle gange fra hvert enkelt træ.

Garanti for at olivenernes særlige egenskaber bliver bevaret i »Aceite de Ibiza«/»Oli d'Eivissa« er mestermøllernes arbejde, og de bruger deres erfaring og observation af olivenernes egenskaber til at bestemme det præcise udvindingstidspunkt og -temperatur for hver portion.

Historiske dokumenter bekræfter »Aceite de Ibizas«/»Oli d'Eivissas« særdeles gode omdømme. José Vargas skrev i Descripciones de las Islas Pithiusas y Baleares (1797): »Nu høstes der på Ibiza (…) en olie, der er blandt de bedste i Spanien, og der er så meget af den, at den bør handles«. I Reales Ordinacions de la isla y real fuerza de Iviza (1751) beskrives »Aceite de Ibiza« som preciosísimo (udsøgt) og bliver sammenlignet med de bedste: »... den bedste olivenolie er fra Spanien, kun overgået af den fra Ibiza«.

Det historiske omdømme er forblevet uændret over tiden, og i dag er »Aceite de Ibiza«/»Oli d'Eivissa« mere end nogensinde før værdsat af forbrugere, eksperter, kokke og restauratører.

De restriktioner, der er fastsat i EU-lovgivningen om brugen af geografiske betegnelser i markedsføringen af olivenolie, har gjort det vanskeligt for producenter at benytte betegnelserne »Aceite de Ibiza« og »Oli d'Eivissa«, og de har risikeret økonomiske sanktioner. Alligevel har disse betegnelser og et kort over Ibiza løbende været at finde på etiketter, kommercielle dokumenter, testrapporter og hjemmesider.

Hvad angår omdømmet af »Aceite de Ibiza«, skal det påpeges, at kendte kokke som Jean-Louis Neichel og María José San Román (2018) har anerkendt kvaliteten af »Aceite de Ibiza«. Flere eksperter har også henledt opmærksomheden på oliens kvalitet og særlige egenskaber. Ismael Diaz Yubero, der er medlem af Real Academia de Gastronomía og vinder af den nationale gastronomipris i 2013, udtaler for eksempel, at »»Aceite de Ibiza« har de egenskaber, der kræves for at gøre den særpræget, og den fortjener en højere pris på grund af disse særlige egenskaber«.

Der er også flere referencer, der bekræfter omdømmet af »Oli d'Eivissa«. Bogen Conèixer i gaudir dels aliments de les Illes Balears (2002) medtager »Oli d'Eivissa« blandt De Baleariske Øers mest traditionsrige fødevarer. I 2007 medtog universitetet på De Baleariske Øer »Oli d'Eivissa« på sin liste over traditionelle fødevarer på De Baleariske Øer, der er typiske i middelhavskosten, og i 2018 tilføjede regionalregeringen for De Baleariske Øer »Oli d'Eivissa« til kataloget over traditionelle fødevarer på De Baleariske Øer.

Ruta de l'Oli d'Eivissa (»Oli d'Eivissa«-ruten) og den kulinariske begivenhed Eivissa-Sabor er blevet afholdt på Ibiza siden 2014. »Oli d'Eivissa« forekommer i reklamematerialet for disse begivenheder i opskrifter og som et særpræget lokalt produkt sammen med andre traditionelle produkter fra Ibiza. Der er henvisninger i rejseguider, såsom ibizaspain.es, og Mejor pa amb oli'Eivissa-prisen er endnu et bevis på produktets fremragende smag.

Henvisning til offentliggørelsen af specifikationen

(Artikel 6, stk. 1, andet afsnit, i nærværende forordning)

Den konsoliderede udgave af specifikationen kan ses på:

http://www.caib.es/sites/qualitatagroalimentaria/es/aceite_de_ibiza/

(1) EUT L 343 af 14.12.2012, s. 1.